കരുവന്നൂര് സഹകരണ ബാങ്ക് തട്ടിപ്പ്: പ്രതികളുടെ ജാമ്യാപേക്ഷയില് തിങ്കാളാഴ്ച്ച കോടതി വിധി പറയും തൃശ്ശൂര്: കരുവന്നൂര് സഹകരണ ബാങ്കിലെ 100 കോടിയിലധികം രൂപയുടെ വായ്പ തട്ടിപ്പ് കേസില് പ്രതികളുടെ മുന്കൂര് ജാമ്യാപേക്ഷയില് തിങ്കളാഴ്ച്ച കോടതി വിധി പറയും. മാനേജര് ബിജു കരീം, മുന് സീനിയര് അക്കൗണ്ടന്റ് ജിന്സണ്, റെജി എന്നിവരുടെ മുന്കൂര് ജാമ്യാപേക്ഷയിലാണ് തൃശൂര് സെഷന്സ് കോടതി വിധി പറയുക. ജൂലൈ 25നാണ് പ്രതികള് അന്വേഷണ സംഘത്തിന്റെ പിടിയിലാകുന്നത്. തട്ടിപ്പുമായി ബന്ധപ്പെട്ട ഓഡിറ്റ് റിപ്പോര്ട്ട് പരസ്യമായതുമുതല് ഇവര് ഒളിവിലായിരുന്നു. പ്രതികള്ക്ക് ജാമ്യം അനുവദിക്കരുതെന്ന് അന്വേഷണ സംഘം കോടതിയില് ആവശ്യപ്പെട്ടിട്ടുണ്ട്. കോടികളുടെ തിരിമറിയാണ് സിപിഎം പ്രവര്ത്തകര് കൂടിയായ പ്രതികള് നടത്തിയത്. രേഖകളിലും ക്രിതൃമം കാണിച്ചു. ജാമ്യം നല്കിയാല് അത് അന്വേഷണത്തെ പ്രതികൂലമായി ബാധിക്കുമെന്നും പണം വീണ്ടെടുക്കാന് സാധിക്കാതെ വരുമെന്നും അന്വേഷണ സംഘം കോടതിയില് പറഞ്ഞു. ബാങ്കിന്റെ മറവില് ഏകദേശം നൂറ് കോടിയിലധികം തിരിമറി നടന്നതായാണ് പുറത്തുവന്ന വിവരം. ബാങ്കിന്റെ പേര് ഉപയോഗപ്പെടുത്തി റിസോര്ട്ട് നിര്മ്മാണങ്ങള് ഉള്പ്പെടെ നടത്തുകയും, ഇതിലേക്ക് കോടികളുടെ വിദേശ നിക്ഷേപം സ്വീകരിക്കുകയും ചെയ്തിട്ടുണ്ട്. കഴിഞ്ഞ അഞ്ച് വര്ഷത്തിനിടെയാണ് ഭരണ സമിതി ഇത്രയും തുകയുടെ തിരിമറി നടത്തിയത്. ബിനാമി ഇടപാടുകളിലൂടെയും തട്ടിപ്പുകാര് കോടിക്കണക്കിന് രൂപ സ്വന്തമാക്കിയിട്ടുണ്ട്. സാധാരണക്കാരുടെ ആധാരം വീണ്ടും പണയം വെച്ചാണ് നടത്തിയിരിക്കുന്നത്. ബാങ്കിന്റെ മറവില് വ്യാപക ഭൂമി തട്ടിപ്പും നടന്നിട്ടുള്ളതായി കണ്ടെത്തിയിട്ടുണ്ട്. വായ്പയെടുത്തവരുടെ ഭൂമി വേഗത്തില് ജപ്തിചെയ്തായിരുന്നു ഭൂമി തട്ടിയെടുത്തിരുന്നത്.